
ФIыкIэ, Сочэ-2014! ФIэхъус, Пхёнчхан-2018!
Адыгэхэм ди лъапсэжь Сочэ и Iэгъуэблагъэм щиухащ XXII ЩIымахуэ Олимп Джэгухэр. Махуэ пщыкIублкIэ дуней псор зытхьэкъуауэ щыта зэхьэзэхуэхэр вэсэпшыхь, гуфIэгъуэ щытыкIэм иту, «Фыщт» стадионым щызэхуащIыжащ.
Олимп мафIэр мыщэм егъэункIыфI
Олимп Джэгухэр иухащ. Сочэ, мазаем и 23 XXII ЩIымахуэ Олимп Джэгухэр зэриухам и щыхьэту абы и мафIэ нэхъыщхьэр ягъэункIыфIыжащ. Зэхьэзэхуэхэр зэрызэхуащIыжыр дэтхэнэми гукъинэж щыхъун папщIэ ар къызэзыгъэпэщахэр я къару еблэжакъым. «Фыщт» стадионым къекIуэлIа, телевизоркIэ а Iуэхугъуэм кIэлъыплъа цIыху мелуанхэм дэрэжэгъуэ къезыта теплъэгъуэ телъыджэхэр, уафэр зэщIэзыгъэна хьэрэкIытIэ зэмыфэгъухэр, спортсмен, артист, политик цIэрыIуэхэр…
Илъэс 34-рэ и пэкIэ ди къэралым щекIуэкIа Олимпиадэ-1980-м пэджэжырт Сочэ-2014-р. Абы щыгъуэми хуэдэу, Олимп Джэгухэм я нагъыщэ нэхъыщхьэм ящыщ зыр мыщэ шырт. «Фыщт» стадионым и курыкупсэм щагъэува мафIэ цIыкIум ар епщэри, Олимп паркым иужьрей махуэхэм щхьэщыта мафIэ нэхъыщхьэр игъэункIыфIащ. Абы иужькIэ, и «адэшхуэ» Мишки хуэдэу, и нэпсхэр къыфIекIуащ, ар зи нэгу щIэкIахэм ящыщ куэдми я гур къызэфIигъанэу. АдэкIэ щIымахуэ олимп эстафетэр Кореем и Пхёнчхан къалэм къипхъуэтащ.
Зэи димыIа ехъулIэныгъэ
Сочэ и Iэгъуэблагъэм щекIуэкIа зэхьэзэхуэхэм зэи къэмыхъуа ехъулIэныгъэ Урысей Федерацэм къыхуихьащ. Олимпиадэм къыщахьа медалхэмкIэ официальнэу щымыт гупхэм я зэпеуэм зыри лъэщIэмыхьэжыну бжьыпэр щызыубыдауэ къащыхъуа Норвегием и командэ къыхэхам дыдейхэр иужьрей махуитIым щхьэпрыкIыжащ, лыжэхэм тету километр 50-р къызэнэкIынымкIэ Легков Александр зэрыщытекIуам и фIыгъэкIэ. Зубков Александр и экипажыр бобслеистхэм я зэхьэзэхуэм псоми япэ зэрыщищам ди пашэныгъэр щIигъэбыдэжащ. Арати, зэи къэмыхъуауэ, Урысей Федерацэм Олимпиадэ хужьым псори зэхэту медаль 33-рэ къыщихьащ: 13-р — дыщэу, 11-р — дыжьыну, 9-р — жэзу. 1994 гъэм Лиллехаммер щиIа ехъулIэныгъэм ар ефIэкIыжащ.
Псалъэм къыдэкIуэу къыхэдгъэщынщи, Олимпиадэр щекIуэкIа къэралыгъуэр официальнэу щымыт гуп зэпеуэм еплIанэу щытекIуэу аращ. Нэхъапэм ар къызэхъулIар Америкэм и Штат Зэгуэтхэрщ (1932 гъэ), Норвегиерщ (1952), Канадэрщ (2010).
Хьэлэмэтращи, СССР къэралыгъуэшхуэу утыку щихьахэми мы ехъулIэныгъэр ефIэкIыжащ. 1988 гъэм Калгари совет командэм (иужь дыдэу), зэи къэмыхъуауэ, медаль 29-рэ къыщихьат (11-р — дыщэу, 9-р — дыжьыну, 9-р — жэзу). 1976 гъэм и закъуэт Совет Союзым дыщэ медаль 13 щызыIэригъэхьэфари, а рекордри къагъэщIэрэщIэжащ.
Зэрыхабзэти, ди цIыхухъухэм текIуэныгъэм хэлъхьэныгъэ нэхъыбэ хуащIащ. Абыхэм я закъуэу медаль 20 къахьащ: 10-р дыщэу, 6-р дыжьыну, 4-р жэзу. ЦIыхубзхэм ядэщIыгъуу иджыри медалитху зыIэрагъэхьащ (дыщэрэ дыжьыну — тIурытI, жэзу — 4).
Гукъеуэ къыдэзыта хоккей
ЦIыхухъухэм хоккеймкIэ я зэпеуэм щытекIуэм Олимпиадэр къихьауэ ябж. Дэри куэдкIэ дащыгугъащ ди щIалэхэм. АрщхьэкIэ фIыуэ зыкъагъэлъэгъуэн папщIэ Iэмал псори зрата Урысейм и хоккеистхэр щхьэпэлъагэу Сочэ къэкIуащ, я теплъэ къудейм я хьэрхуэрэгъу псори щIигъэпхъуэжын я гугъэу. Ауэ дэнэт?!
Хэгъэрейхэм хьэрхуэрэгъу къахуэхъуахэр къару тIуащIэкIэ къапэщIэуващ икIи къикIуэтыну я мурадакъым. Америкэм и Штат Зэгуэтхэр ди щIалэхэм гуп зэхьэзэхуэм къащефIэкIащ, Словакием зэрытекIуэфар баллитIкIэщ.
Финалым и Iыхьэ плIанэм зыпэщIэхуа финнхэм псынщIэу япэ ищат. АрщхьэкIэ я хьэрхуэрэгъур абы игъэдзыхакъым икIи шайбищкIэ жэуап къаритыжри, Урысей Федерацэр медалыншэу къигъэнащ.
ЦIыхухъухэм (цIыхубзхэми хуэдэу) хоккеймкIэ я зэпеуэм дыщэ медалхэр къыщихьащ Канадэм. Абы Швециер 3:0-у финалым щыхигъэщIащ.
Ан Викторрэ Уайлд Викрэ
Иджыри къэс Кореемрэ США-мрэ щыпсэуа Ан Хён Сурэ (къэIэпхъуа иужькIэ «Виктор» зыфIищыжащ) Виктор Айван Уайлдрэ Урысей Федерацэм и щIыхьыр XXII ЩIымахуэ Олимп Джэгухэм щахъумэфын папщIэ 2011 гъэм и кIэухым гражданствэ тIуащIэ къратащ. Урысейм щIагъуэу зыщызымыужьа шорт-трекымрэ сноубордымкIэ абыхэм дыкъыдахыжын хуейт. Апхуэдэуи къэхъуащ. Ан Виктор дыщэ медалу щырэ зы жэзрэ къытхуихьащ, Вик Уайлд тIэунейрэ Олимп чемпион хъуащ. Ахэр хэмытамэ, официальнэу щымыт командэ зэпеуэм Урысей Федерацэм къыщихьыфынур еплIанэ увыпIэрат.
2011 гъэр иухыхукIэ Ан Хён Су Кореем и щIыхьыр ехъулIэныгъэкIэ ихъумащ. 2006 гъэм Турин (Италие) щекIуэкIа Олимпиадэ хужьым, иджыри хуэдэу, абы дыщэ медалищрэ зы жэзрэ къыщихьащ. КъищынэмыщIауэ, тхуэнейрэ дунейпсо чемпион хъуащ. АрщхьэкIэ 2010 гъэм Ванкувер (Канадэ) щыIа Олимпиадэм кIуа Кореем и гуп къыхэхам хагъэхьакъым. Ар зи жагъуэ хъуа Ан мыгувэу Урысейм и цIыху хъуащ икIи шорт-трекымкIэ зыри зыпэмылъэща лъагапIэм нэсащ: псори зэхэту хэнейрэ Олимп чемпион хъуащ. Иджы Кореем и унафэщIхэр я IэфракIэм нэсыжыркъым икIи апхуэдэ спортсмен лъэрызехьэм хэкур щIибгынам и щхьэусыгъуэр зэхагъэкI. Хэт ищIэн къыкIэлъыкIуэу я къэралым щекIуэкIыну Олимпиадэ хужьым Ан аргуэру кореехэм я щIыхьыр щихъумэнкIэ хъунщ?!
Виктор Айван Уайлд и Iуэхур къызэрекIуэкIар нэгъуэщIущ. Ар США-м къищынэмыщIа, дунейм щыцIэрыIуэтэкъым икIи щалъхуа хэкур къыщыгугъыщэртэкъым. Апхуэдэу щыхъум, сноубордисткэ Заварзинэ Алёнэ щхьэгъусэ ищIри, Урысейм и цIыху хъуащ икIи XXII ЩIымахуэ Олимп Джэгухэм хэтыну Iэмал игъуэтащ. КърикIуари нэрылъагъущ.
Ан Виктор
Третьяков Александр
Уайлд Вик
Сотниковэ Аделинэ
Урысейм щыщ чемпионхэр
Мазаем и 9-м
Плющенкэ Евгений, Липницкая Юлие, Ильиных Еленэ / Кацалапов Никитэ, Волосожар Татьянэ / Траньков Максим, Столбовэ Ксение / Климов Федор, Бобровэ Екатеринэ / Соловьев Дмитрий (лъэрыжэкIэ фигурнэу къэжыхьынымкIэ гуп зэпеуэ)
Олимпиадэхэм япэ дыдэу щрагъэкIуэкIа фигурнэу лъэрыжэкIэ къэжыхьынымкIэ гуп зэпеуэм Урысей Федерацэм и командэ къыхэхар щытекIуащ. ЕтIуанэ увыпIэр зыубыда Канадэм и фигуристхэм ар очкои 10-кIэ ефIэкIащ.
Мазаем и 12-м
Волосожар Татьянэрэ Траньков Максимрэ (зэгъусэу лъэрыжэкIэ фигурнэу къэжыхьын)
Сочэ Олимпиадэм тIэунейрэ и чемпион хъуащ Волосожаррэ Траньковымрэ. Абыхэм къакIэлъыкIуащ дыжьыныр зылъыса Столбовэ Ксениерэ Климов Фёдоррэ. Хьэлэмэтращи, илъэсиплI и пэкIэ Ванкувер щыIа Олимпиадэ хужьым Волосожаррэ Траньковымрэ етхуанэ, еханэ щыхъуауэ арат икIи къэрал зырызым (Татьянэ — Украинэм) я щIыхьыр яхъумащ.
Мазаем и 15-м
Ан Виктор (шорт-трек, метр 1000)
Урысей Федерацэм и щIыхьыр зыхъума Ан Виктор псоми къатежащ. Абы къыкIэлъыкIуащ Григорьев Владимир. НэхъапэIуэкIэ, мазаем и 10-м, Ан жэз медалыр метр 1500-р къыщажым къихьащ.
Мазаем и 15-м
Третьяков Александр (скелетон)
СкелетонымкIэ Урысей Федерацэм и япэ дыщэ медалыр Олимп Джэгухэм къыщихьащ Третьяков Александр. ЗэдэжэгъуиплIым кърикIуахэмкIэ ар псоми ефIэкIащ. ИлъэсиплI и пэкIэ абы Ванкувер къыщихьар жэз медалрат.
Мазаем и 17-м
Зубков Александррэ Воеводэ Алексейрэ (бобслей)
ЦIыхуитI зэрыс экипажхэм я зэпеуэм Зубковымрэ Воеводэрэ щытекIуащ. Абыхэм я зэгурымыIуэныгъэр лъэныкъуэ ирагъэзри, къэралым дыщэ медалхэр къыхуахьащ.
Мазаем и 19-м
Уайлд Вик (сноуборд, я закъуэу къыщыжэм)
Япэ зэдэжэгъуэм секундым и 0,54-нэ IыхьэкIэ Швейцарием къикIа Гальмарини къытежа пэтми, етIуанэм секундитIым щIигъукIэ абы ефIэкIыжри, дыщэр къыIэщIихащ. А махуэ дыдэм Уайлд и щхьэгъусэ Заварзинэ Алёнэ сноубордымкIэ цIыхубзхэм я зэпеуэм Урысейм жэз медалыр къыщыхуихьащ.
Мазаем и 20-м
Сотниковэ Аделинэ (лъэрыжэкIэ фигурнэу къэжыхьынымкIэ цIыхубзхэм я щхьэзакъуэ зэпеуэ)
Олимпиадэхэм зэи къыщымыхъуауэ, ди къэралым щыщ фигуристкэм цIыхубзхэм я щхьэзакъуэ зэпеуэм дыщэ медалыр къыщихьащ. Абы къызэринэкIыфащ Ванкувер щытекIуа Ким Юнэ.
Мазаем и 21-м
Ан Виктор (шорт-трек, метр 500)
Тхьэмахуэ и пэкIэ метр 1000-р къыщажым зэрыщытекIуам иджыри зы дыщэ медаль Ан Виктор къыщIигъужащ. Апхуэдэ щIыкIэкIэ, шорт-трекым и зэпеуэ лIэужьыгъуэ псоми ар Олимп Джэгухэм щынэхъыфIащ. Кореем хэту — метр 1000-м, 1500-м, эстафетэ метр 5000-м, Урысейм папщIэ — метр 500-мрэ 1000-мрэ.
Мазаем и 21-м
Ан Виктор, Елистратов Семён, Григорьев Владимир, Захаров Руслан (шорт-трек, эстафетэ)
Сыхьэт нэхъ дэмыкIыу Ан Виктор аргуэру дыщэ медаль Урысейм къыхуихьащ. Аращ зи фIыгъэр ди къэралым и командэ къыхэхар эстафетэм зэрыщытекIуар.
Мазаем и 22-м
Уайлд Вик (сноуборд, къыщызэдэжэм)
ЕтIуанэ дыщэ медалыр и хэкущIэми езыми къахуихьащ Уайлд Вик. Секундым и 0,12-нэ IыхьэкIэ ар Словением и лIыкIуэм ефIэкIащ.
Мазаем и 22-м
Волков Алексей, Устюгов Евгений, Малышкэ Дмитрий, Шипулин Антон (биатлон, эстафетэ)
Дэтхэнэми километри 7,5-рэ къыщижа биатлонымкIэ эстафетэм псынщIагъкIи нэщанэ еуэнкIи ди щIалэхэм къащыпэлъэщын къыхэкIакъым. 1988 гъэ лъандэрэ апхуэдэ ехъулIэныгъэ ди къэралым иIакъым.
Мазаем и 23-м
Легков Александр (лыжэкIэ къызэдэжэн, километр 50)
Урысей Федерацэм икIахэм увыпIэ нэхъыфIищри яубыдащ. Абы Iэмал къитащ Олимпиадэм къыщахьа медалхэмкIэ официальнэу щымыт командэ зэпеуэм ди къэралыр Норвегием щыщхьэщыкIыныр.
Мазаем и 23-м
Зубков Александр, Негодайлэ Алексей, Труненков Дмитрий, Воеводэ Алексей (бобслей)
ЦIыхуиплI зэрыс экипажхэм я зэпеуэм дыщэ медалхэр ди щIалэхэм къыщахьащ. Зубковымрэ Воеводэрэ я дежкIэ ар Сочэ щыетIуанэщ.
Биатлоныр фIыуэ зылъагъухэр икъукIэ щыгуфIыкIащ Волков Алексей, Устюгов Евгений, Шипулин Антон, Малышкэ Дмитрий сымэ я дыщэ медалхэми.
Олимпиадэм тIэунейрэ и чемпион хъуа фигуристхэу Волосожар Татьянэрэ Траньков Максимрэ я къафэхэми мелуанхэр ятхьэкъуат.
Бобслеистхэу Зубков Александр, Негодайлэ Алексей, Труненков Дмитрий, Воеводэ Алексей сыми къэралым дыщэ медалхэр къыхуахьащ.
Дыщэ къытхуэзыхьахэр
УнэцIэхэр Бжыгъэр Спорт лIэужьыгъуэр
1. АН Виктор 3 шорт-трек
2. ВОЕВОДЭ Алексей 2 бобслей
3. ВОЛОСОЖАР Татьянэ 2 лъэрыжэкIэ фигурнэу къэжыхьын
4. ЗУБКОВ Александр 2 бобслей
5. ТРАНЬКОВ Максим 2 лъэрыжэкIэ фигурнэу къэжыхьын
6. УАЙЛД Вик 2 сноуборд
7. БОБРОВЭ Екатеринэ 1 лъэрыжэкIэ фигурнэу къэжыхьын
8. ВОЛКОВ Алексей 1 биатлон
9. ГРИГОРЬЕВ Владимир 1 шорт-трек
10. ЕЛИСТРАТОВ Семён 1 шорт-трек
11. ЗАХАРОВ Руслан 1 шорт-трек
12. ИЛЬИНЫХ Еленэ 1 лъэрыжэкIэ фигурнэу къэжыхьын
13. КАЦАЛАПОВ Никитэ 1 лъэрыжэкIэ фигурнэу къэжыхьын
14. КЛИМОВ Фёдор 1 лъэрыжэкIэ фигурнэу къэжыхьын
15. ЛЕГКОВ Александр 1 лыжэхэр
16. ЛИПНИЦКАЯ Юлие 1 лъэрыжэкIэ фигурнэу къэжыхьын
17. МАЛЫШКЭ Дмитрий 1 биатлон
18. НЕГОДАЙЛЭ Алексей 1 бобслей
19. ПЛЮЩЕНКЭ Евгений 1 лъэрыжэкIэ фигурнэу къэжыхьын
20. СОЛОВЬёВ Дмитрий 1 лъэрыжэкIэ фигурнэу къэжыхьын
21. СОТНИКОВЭ Аделинэ 1 лъэрыжэкIэ фигурнэу къэжыхьын
22. СТОЛБОВЭ Ксение 1 лъэрыжэкIэ фигурнэу къэжыхьын
23. ТРЕТЬЯКОВ Александр 1 скелетон
24. ТРУНЕНКОВ Дмитрий 1 бобслей
25. УСТЮГОВ Евгений 1 биатлон
26. ШИПУЛИН Антон 1 биатлон
Олимп лIыхъужьхэр
Ижь-ижьыж лъандэрэ пщIэ хэха хуащIу къокIуэкI Олимп Джэгухэм куэдрэ щытекIуэхэм. Тхыдэм дриплъэжмэ, апхуэдэхэр мащIэкъым.
Фелпс Майкл
Олимпиадэ псоми (гъэмахуэми щIымахуэми) медаль нэхъыбэ дыдэ къыщызыхьар псым есынымкIэ США-м и командэ къыхэхам хэт Фелпс Майклщ. Абы олимп медаль 19 иIэщ: дыщэу 15, дыжьынрэ жэзу тIурытI. Ахэр Олимп Джэгухэу щым щызыIэригъэхьащ: Афины-2004-м — 8 (6 — 0 — 2), Пекин-2008-м — 8 (псори дыщэу), Лондон-2012-м — 3 (1 — 2 — 0).
Латынинэ Ларисэ
Фелпс 2012 гъэм къыщхьэщыкIын и пэкIэ олимп медаль нэхъыбэ дыдэ зиIар Украинэм къыщалъхуа совет гимнасткэ цIэрыIуэ Латынинэ Ларисэщ. Ахэр 18 хъурт. Латынинэр 1956, 1960, 1964 гъэхэм бгъуэнейрэ Олимп чемпион хъуащ, тхуэ дыжьыныр, плIэ жэзыр къихьащ. КъищынэмыщIауэ, дуней псоми Европэми куэдрэ щытекIуащ.
ЩIымахуэ Олимп Джэгухэм щынэхъыфIахэр
Дызытепсэлъыхь Олимпиадэ хужьхэм я лIыхъужьхэр щхьэхуэу къапщтэмэ, ахэри узэрыгушхуэнщ.
Бьёрндален Уле-Эйнар
Сочэ щекIуэкIа Олимпиадэм дыщэ медалитI къыщихьащ Норвегием щыщ биатлонист цIэрыIуэ илъэс плIыщI(!) зи ныбжь Бьёрндален Уле-Эйнар. ЩIымахуэ Олимп Джэгухэм абы нэхъыбэрэ щытекIуа щыIэкъым. Бьёрндален псори зэхэту олимп медаль 13 (8-р дыщэу) иIэщ. 1998 гъэм щыщIэдзауэ абы къыпэлъэщын къэгъуэтыгъуейщ. Солт-Лейк-Сити (2002 гъэ) щекIуэкIа Олимпиадэм биатлонымкIэ щекIуэкIа зэхьэзэхуэ лIэужьыгъуиплIми Бьёрндален щытекIуащ. КъищынэмыщIауэ, ар 19-рэ дуней псом и чемпион хъуащ.
Скобликовэ Лидие
ЛъэрыжэкIэ къызэдэжэнымкIэ Олимп Джэгухэм щекIуэкIа зэхьэзэхуэхэм хэнейрэ щытекIуа Скобликовэ Лидие къыпэхъун ди къэралым къыщыхъуакъым. 1960 гъэм къихьа дыщэ медалитIым абы, илъэсиплI дэкIри, дыщIигъуащ Инсбрук щыIа Олимпиадэм плIэнейрэ и чемпион зэрыщыхъуар.
Олимпиадэр зэхуащIыжыным къэнэжар дакъикъэ бжыгъэщ. 2014 гъэ, мазаем и 23. «Фыщт» стадион
Дызэрыгушхуэн диIэщ адыгэхэми
Къэрал куэдым я щIыхьыр яхъумэурэ къокIуэкI адыгэхэр. Олимп Джэгухэм ди лъэпкъэгъу зыбжанэ чемпион щыхъуащ. Абыхэм къахожаныкI бэнакIуэхэр.
Къаплъэн (КIыкIы) Хьэмид
Тыркум хыхьэ Хьэмэмозу адыгэ къуажэм къыщалъхуа Къаплъэн (КIыкIы) Хьэмид 1956 гъэм Мельбурн щызэхэта XVI Олимп Джэгухэм я чемпион щыхъуащ. КъыкIэлъыкIуэ Олимпиадэхэм абы дыжьынымрэ (Рим) жэзымрэ (Токио) къыщыщIигъужащ.
Къаплъэн Хьэмид и цIэр дыщэ хьэрфхэмкIэ дунейпсо спортым и тхыдэм иратхащ. Тыркум пщIэнейрэ и чемпион адыгэ щIалэм щыбанэ алэрыбгъур щибгынар и ныбжьыр илъэс 33-рэ хъуауэщ.
